Mtubatuba-munisipaliteit ontbindLUR Nomusa Dube-Ncube. Foto: Facebook Die Mtubatuba-munisipaliteit in die noorde van KwaZulu-Natal het ontbind en sy 38 raadslede is verlos van hul pligte. “In die lig van die verslegtende situasie en versuim deur die raad van die munisipaliteit om sy funksies uit te voer, het ons die kabinet genader en die uitvoerende raad het besluit om die munisipale raad te ontbind,” het Nomusa Dube-Ncube, LUR vir samewerkende regering en tradisionele sake, gesê. “Dit beteken dat alle politieke verantwoordelikhede van die munisipaliteit nou by die LUR berus.” ŉ Administrateur is aangestel totdat ŉ nuwe raad verkies is, het sy gesê. Die raad is Vrydag oor die besluit ingelig. Dube-Ncube het gesê die munisipaliteit is al ŉ ruk lank onder die soeklig met bewerings van interne twis, wanadministrasie en swak finansiële bestuur. Sy het gesê magspeletjies het ook dienslewering ontwrig en tot betogings in die gemeenskap gelei. Die munisipaliteit bedien onder andere Mtubatuba en St Lucia.